
PËR MIRATIMIN, NË PARIM, TË MARRËVESHJES, NDËRMJET BASHKIVE SHKODËR, KORÇË, BERAT, FONDACIONIT SHQIPTARO-AMERIKAN PËR ZHVILLIM DHE KËSHILLIT TË MINISTRAVE TË REPUBLIKËS SË SHQIPËRISË, PËR ZBATIMIN E PROJEKTIT “ZONË PËR ZHVILLIMIN E BIZNESIT - ZZHB”

Në mbështetje të nenit 100 të Kushtetutës, me propozimin e Zëvendëskryeministrit, Këshilli i Ministrave

VENDOSI:

Miratimin, në parim, të marrëveshjes, ndërmjet bashkive Shkodër, Korçë, Berat, Fondacionit Shqiptaro-Amerikan për Zhvillim dhe Këshillit të Ministrave të Republikës së Shqipërisë, për zbatimin e projektit “Zonë për zhvillimin e biznesit - ZZHB”.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama


MARRËVESHJE BASHKËPUNIMI
NDËRMJET BASHKIVE BERAT, KORÇË DHE SHKODËR
DAtË 6 tetor 2013

Marrëveshje bashkëpunimi ndërmjet: bashkisë së Shkodrës, e cila organizohet dhe ekziston në bazë të ligjeve të Shqipërisë, të cilat u japin pushteteve vendore të drejta dhe përgjegjësi për të krijuar, organizuar dhe vetëmenaxhuar pushtetet vendore; bashkisë së Korçës, e cila organizohet dhe ekziston në bazë të ligjeve të Shqipërisë, të cilat u japin pushteteve vendore të drejta dhe përgjegjësi për të krijuar, organizuar dhe vetëmenaxhuar pushtetet vendore; dhe bashkisë së Beratit, e cila organizohet dhe ekziston në bazë të ligjeve të Shqipërisë, të cilat u japin pushteteve vendore të drejta dhe përgjegjësi për të krijuar, organizuar dhe vetëmenaxhuar pushtetet vendore.
Qëllimi i kësaj marrëveshjeje është të parashtrohen termat dhe kushtet kryesore të bashkëpunimit për zbatimin e projektit “Business Improvement District - BID” ose “Zonë për Zhvillimin e Biznesit - ZZHB”, e cila përfshin katër elemente kyçe:
- Përmirësim infrastrukturor;
- Zhvillim i sipërmarrjes nëpërmjet zhvillimit të biznesit;
- Zhvillim i lidershipit nëpërmjet shoqatës së ZZHB-së (partneritet publik privat);
- Mbështetjeje për kulturën dhe ekoturizmin.
Kësaj marrëveshjeje i bashkëngjitet si palë përkrahëse Fondacioni Shqiptaro-Amerikan për Zhvillim, Albanian-American Development Foundation (në vijim AADF), organizatë jofitimprurëse, e themeluar në vitin 2009 nga Fondi Shqiptaro-Amerikan i Ndërmarrjeve me mbështetjen e USAID-it dhe të qeverisë së Shteteve të Bashkuara të Amerikës. AADF-ja angazhohet të mbështesë bashkitë nënshkruese të kësaj marrëveshjeje dhe shoqatat e biznesit në zonat BID në kuadër të misionit, qëllimeve dhe mjeteve të saj.
Lartësynimi i AADF-së është të ndihmojë në rritjen dhe zhvillimin ekonomik të Shqipërisë nëpërmjet katër programeve si më poshtë:
- Edukim për zhvillim të qëndrueshëm;

- Zhvillim të sipërmarrjes;
- Zhvillim të lidershipit;
- Turizëm kulturor dhe ekoturizëm; dhe qeveria shqiptare nën kujdesin e veçantë të Zëvendëskryeministrit të saj.
Në kuadër të kësaj marrëveshjeje bashkëpunimi, bashkitë Berat, Korçë dhe Shkodër, 
Bazuar në:
- Eksperiencën e maturuar në zbatimin e konceptit BID në qytetet Shkodër dhe Korçë;
- Në vullnetin pozitiv për të mundësuar implementimin e mëtejshëm të këtij modeli;
- Në kompetencat dhe përgjegjësitë funksionale të tyre;
- Në strategjitë përkatëse të zhvillimit të qëndrueshëm të territoreve të tyre;
- Në konsideratën se biznesi është motor i fuqishëm zhvillimor;
- Në frymën e bashkëpunimit me mirëbesim me njëra-tjetrën; 
Dakortësojnë:
- Të shprehin vullnetin e tyre për të mbështetur fuqizimin e modelit BID në qytetet respektive të tyre;
- Të bëjnë në kohën e duhur të gjitha gjërat e nevojshme për të mbështetur vazhdimësinë e modelit BID;
- Të bashkëpunojnë ndërmjet tyre për promovimin e modelit BID;
- Të ndërmarrin bashkërisht hapa propozues për përmirësimin e kuadrit ligjor për nxitjen dhe mbështetjen e modelit BID;
- Të organizojnë në mënyrë të ndërsjellë aktivitete në zonat respektive BID me përfshirjen e bizneseve të këtyre zonave;
- Të krijojnë një strukturë koordinimi për të krijuar rrjetin BID Albania, periodikisht përfshirëse të secilës zonë BID në kontakte dhe marrëdhënie me modele BID në vende të tjera.
Gjithashtu, në veçanti palët angazhohen:
- Të përmirësojnë në vijimësi infrastrukturën dhe mobilimin urban në zonën BID;
- Të angazhojnë burime dhe ekspertizë në mbështetje të modelit BID;
- Të mbështesin shoqatën e bizneseve që ushtrojnë aktivitetin e tyre në zonën BID;
- Të ofrojnë mbështetje për krijim/përmirësim të mekanizmave për financimin e shoqatës së bizneseve BID;
- Të vazhdojnë të kryejnë shërbimet publike të tyre në zonën BID, si më parë;
- Tarifat që krijohen nga bizneset e zonës BID t’i transferohen direkt shoqatës ose t’u zbriten bizneseve nga detyrimet me kushtin që këto tarifa të paguhen në llogari të shoqatës BID. Tarifat që mblidhen nga bizneset e zonës BID do të përdoren nga shoqata sipas buxhetit të miratuar nga bordi drejtues i saj. Ky transferim/lehtësim të bëhet për një periudhë jo më të vogël se 5 vjet;
- Të përfaqësohen si anëtarë me të drejta të plota te shoqata e bizneseve të zonës BID;
- Të përcaktojnë një përfaqësues, i cili të jetë anëtar i bordit drejtues të shoqatës së zonës respektive BID;
- T’i delegojnë shoqatës së zonës BID përgjegjësinë e menaxhimit të zonës BID në lidhje:
- me aktivitetet që zhvillohen në të;
- me shërbimet shtesë të mirëmbajtjes dhe të sigurisë;
- me të ardhurat që krijohen nga aktivitetet e ndryshme (kulturore, sportive, manifestime etj.);
- Të konsiderojnë shoqatën e zonës BID si partner zhvillimi dhe të marrë në konsideratë sugjerimet dhe propozimet e bazuara dhe të arsyeshme të shoqatës në lidhje me përmirësime të mëtejshme të zonës BID;
- Të konsiderojnë shoqatën e zonës BID si pjesë të konsultimeve publike në procesin e vendimmarrjes së bashkisë që kanë efekt direkt ose indirekt në zonën BID (në procesin e buxhetimit, të planeve zhvillimore etj.);
- Të kujdesen për caktimin e zonës BID si zonë urbane këmbësore (ose me trafik të limituar), duke marrë parasysh ndikimin e trafikut në sigurinë e qarkullimit, shëndetin, rendin publik, pasurinë kulturore, mjedisore dhe territorin;
- Të ndihmojë në forma të tjera shoqatën e zonës BID, që të ketë vazhdueshmëri të qëndrueshme.

